ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

\_\_\_\_\_\_ 2020 թվականի N\_\_ -Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ՆՈՅԵՄԲԵՐԻ 21-Ի N 1666-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

Հիմք ընդունելով «Նորմատիվ իրավական ակտերի մասին» օրենքի 33-րդ և 34-րդ հոդվածները՝ Հայաստանի Հանրապետության կառավարությունը **որոշում է**.

1. Կառավարության 2019 թվականի նոյեմբերի 21-ի «Հայաստանի Հանրապետության տարեկան պետական բյուջեով նախատեսված հատկացումների հաշվին բնակարանների գնման վկայագրերի տրամադրման միջոցով բնակարանային ապահովման ծրագրի մասին» N 1666-Ն որոշման (այսուհետ՝ Որոշում) մեջ կատարել հետևյալ փոփոխությունները և լրացումները.

«1) Որոշման հավելվածի 2-րդ կետի «գ» ենթակետը շարադրել հետևյալ խմաբագրությամբ.

«գ. սույն կետի «ա» ենթակետով սահմանված ժամկետների և 2019-2020 թվականների ընթացքում իրականացված ուսումնասիրությամբ՝ հաշվառման պահին իրենց հատկացված ժամանակավոր կացարանում փաստացի բնակությունը.».

2) Որոշման հավելվածը լրացնել նոր 2.1-ին կետով հետևյալ բովանդակությամբ.

«2.1. Բնակարանների գնման վկայագրերի տրամադրման շրջանակներում Ադրբեջանի Հանրապետությունից բռնագաղթած ընտանիքի կազմը` որպես մեկ միասնական ընտանիք, որոշվում է հետևյալ չափանիշներից առնվազն երկուսի առկայության դեպքում.

ա. ընտանիքի անդամ հանդիսանալը (ամուսիններ, ծնողներ և զավակներ (որդեգրողներ ու որդեգրվածներ))՝ Ընտանեկան օրենսգրքի 2-րդ հոդվածի համաձայն, կամ

բ. Ադրբեջանի Հանրապետությունից բռնագաղթած ընտանիքների հաշվառման փաստաթղթերում որպես մեկ ընտանիք հաշվառված լինելը, կամ

գ. համատեղ տնտեսություն վարելը (միևնույն հասցեում փաստացի միասին բնակվելը, միասնական խոհանոցից կամ սանհանգույցից օգտվելը կամ համատեղ կոմունալ վճարումներ իրականացնելը):».

3) Որոշման հավելվածի 5-րդ կետում «այլ անձի փոխանցման» բառերից հետո լրացնել «, ներառյալ ժառանգական կարգով» բառերը.

4) Որոշման հավելվածի 21-րդ կետի առաջին երեք նախադասությունները շարադրել հետևյալ խմբագրությամբ.

«Վկայագրի միջոցով աջակցություն ստացող ընտանիքի համար  սույն որոշմամբ հաստատված կարգի 15-րդ կետով սահմանված նորմերով մեկից ավելի բնակարան նախատեսված լինելու դեպքում վերջիններիս տրամադրվում է վկայագրեր ըստ բնակարանների քանակի։ Մի քանի բնակարան (բնակելի տուն) ձեռք բերելու դեպքում աջակցություն ստացող ընտանիքի յուրաքանչյուր անդամ կարող են լինել վկայագրերի միջոցով ձեռք բերված բնակարաներից (բնակելի տներից) միայն մեկի համասեփականատեր։ Ըստ յուրաքանչյուր բնակարանի՝ սեփականության իրավունքը որոշվում է ընտանիքի անդամների համաձայնությամբ:».

5) Որոշման հավելվածի 28-րդ կետը շարադրել հետևյալ խմբագրությամբ.

«28. Միգրացիոն ծառայությունը դիմումը և կից փաստաթղթերն ստանալու պահից եռօրյա ժամկետում հարցում է կատարում Կադաստրի կոմիտե աջակցություն ստանալուն հավակնող անձանց սեփականության իրավունքով պատկանող բնակարանի (բնակելի տան) առկայության մասին, ինչպես նաև Ոստիկանության բնակչության պետական ռեգիստրի միջոցով էլեկտրոնային եղանակով ստուգում է անձնագրային հաշվառման (մշտական բնակության) տվյալները:».

6) Որոշման հավելվածի 37-րդ կետի՝

 ա. առաջին նախադասությունում «վկայագիր ստացած անձը 10-օրյա ժամկետում կնքում է բնակարանի (բնակելի տան) առուվաճառքի պայմանագիր» բառերը փոխարինել «վկայագրի միջոցով աջակցություն ստացող ընտանիքի չափահաս անդամները 15-օրյա ժամկետում կնքում են բնակարանի (բնակելի տան) առուվաճառքի պայմանագիր» բառերով.

բ. վերջին նախադասությունում «քաղվածքի պատճենը» բառերից հետո լրացնել «կամ նոտարի նշումը, որ արժեքի տարբերությունը փոխանցվել է կանխիկ՝ իր ներկայությամբ».

7) Որոշման հավելվածի 38-րդ կետի վերջին նախադասությունը շարադրել հետևյալ խմբագրությամբ.

«Սեփականաշնորհված ժամանակավոր կացարանների դեպքում վկայագրում նշված գումարի մնացած 40 տոկոսին համապատասխանող գումարը փոխանցվում է վաճառողի կողմից վաճառված բնակարանի (բնակելի տան)՝ ստորագրված հանձնման-ընդունման ակտն ստանալու և վկայագրի միջոցով աջակցություն ստացողի կողմից կացարանը պետությանը նվիրելու համապատասխան դիմումը Պետական գույքի կառավարման կոմիտե մուտքագրելու վերաբերյալ տեղեկանք ներկայացնելու դեպքում։».

8) Որոշման հավելվածի 39-րդ կետը շարադրել հետևյալ բովանդակությամբ.

«39. Վկայագիր ստացած անձի կողմից սեփականաշնորհված ժամանակավոր կացարանը պետությանը նվիրելու վերաբերյալ Պետական գույքի կառավարման կոմիտե դիմում (առաջարկ) ներկայացնելու դեպքում` այդ դիմումը (առաջարկը) համարվում է ընդունված: Կոմիտեն 15 աշխատանքային օրվա ընթացքում դիմողի հետ կնքում է այդ կացարանը Հայաստանի Հանրապետությանը նվիրելու մասին պայմանագիր՝ սահմանված կարգով իրականացնելով պայմանագրի նոտարարական վավերացման և գույքային իրավունքների պետական գրանցման հետ կապված ծախսերը՝ իր միջոցների հաշվին։ Վկայագիր ստացած անձի կողմից դիմումին կից ներկայացվում են նաև միասնական տեղեկանքը, անշարժ գույքի նկատմամբ իրավունքների պետական գրանցման վկայականը, անշարժ գույքի նկատմամբ պարտավորությունների բացակայության վերաբերյալ տեղեկանքը, ինչպես նաև համապատասխան բնակարանի սեփականատեր հանդիսացող քաղաքացիների անձնագրերի կամ նույնականացման քարտի պատճենները։».

9) Որոշման **Ձև N 4-ով հաստաված պայմանագրի 2.1.2-րդ կետի «**ներկայացնելու օրվանից հետո 10 աշխատանքային օրվա ընթացքում` օրենսդրությամբ սահմանված**» բառերը փոխարինել «**ներկայացնելու**ց հետո Կառավարության** 2019 թվականի նոյեմբերի 21-ի N **1666-Ն որոշման հավելվածի 38-րդ կետով սահմանված» բառերով։**

2. Սույն որոշումն ուժի մեջ է մտնում պաշտոնական հրապարակմանը հաջորդող օրվանից։

3. Այն դեպքերում, երբ շահառուները, ովքեր մինչև սույն որոշումն ուժի մեջ մտնելը դիմել են Պետական գույքի կառավարման կոմիտե կացարանը պետության նվիրելու մասին պայմանագիր կնքելու համար, վերջիններիս հետ նվիրատվության պայմանագիրը կնքվում է սույն որոշումն ուժի մեջ մտնելու հետո 5 աշխատանքային օրվա ընթացքում։

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ՆՈՅԵՄԲԵՐԻ 21-Ի ԹԻՎ N 1666-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»**

**ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

1. **Կարգավորման ենթակա խնդրի սահմանումը, առկա իրավիճակը.**

2019 թվականին ընդունվեց Կառավարության «Հայաստանի Հանրապետության տարեկան պետական բյուջեով նախատեսված հատկացումների հաշվին բնակարանների գնման վկայագրերի տրամադրման միջոցով բնակարանային ապահովման ծրագրի մասին» N 1666-Ն որոշումը, որով սահմանվում է բնակարանների գնման վկայագրերի տրամադրման կարգը։ Սույն որոշման նպատակն է 1988-1992 թվականներին Ադրբեջանից բռնագաղթած` բնակարանի առաջնահերթ կարիք ունեցող անձանց մշտական օթևանով ապահովումը։ Սեփականաշնորհված ժամանակավոր կացարանների դեպքում բնակարանների գնման գործընթացը բավականին երկարում է՝ պայմանավորված յուրաքանչյուր գործով Պետական գույքի կառավարման կոմիտեի կողմից առանձին կառավարության որոշման ընդունման գործընթացների ապահովման անհրաժեշտությամբ։ Ինչը գործնականում խնդիրներ է առաջացնում, քանի որ առուվաճառքի պայմանագրով գումարների փոխանցումը բավականին տևական ժամանակ է պահանջում, ինչը վաճառողների կողմից հիմնականում չի ընդունվում, որի արդյունքում էլ վկայագիր ստացած անձինք չեն կարողանում համապատասխան բնակարաններ ձեռք բերել և իրացնել իրենց իրավունքը։ Հաշվի առնելով նաև այն հանգամանքը, որ ներկա դրությամբ մի շարք շահառուներ արդեն իսկ դիմել են Պետական գույքի կառավարման կոմիտե նվիարատվության պայմանագրի կնքման համար, սակայն վերջիններիս գործընթացը կասեցվել է պայմանավորված սույն նախագծով նախատեսվող փոփոխությամբ, ինչն էլ ավելի հրատապ է դարձնում սույն նախագծի ընդունումը։

Միաժամանակ, ծրագրի իրականացման փուլում ակնհայտ դարձավ, որ առավել խնդրահարույց են այն դեպքերը, երբ անձանց փաստացի բնակության ուսումնասիրության արդյունքում պետք է որոշել ընատնիքի կազմը: Քանի որ չկա հստակ իրավական ակտ, որը միանշանակորեն կսահմանի որն է հանդիսանում «ընտանիք»: Մասնավորապես, ընտանեկան կյանքի գոյությունը կամ բացակայությունը ՄԻԵԿ-ի 8-րդ հոդվածի լույսի ներքո էականորեն պայմանավորված է սերտ անձնական կապերի իրական գոյության փաստով (see *K. and T. v. Finland* [GC], no. [25702/94](https://hudoc.echr.coe.int/eng#%7B%22appno%22:[%2225702/94%22]%7D), § 150, ECHR 2001‑VII): Հետևապես, նախագծով սահմանվել են որոշակի չափանիշներ, որոնք թույլ կտան հստակորեն սահմանել ընտանիքի կազմը:

1. **Կարգավորման նպատակները, ակնկալվող արդյունքը.**

Հաշվի առնելով վերոնշյալը առաջարկվում է սահմանել նոր ընթացակարգ սեփականաշնորհաված բնակարանները պետությանը նվիրելու համար։ Մասնավորապես պետության նվիրատվության համար իրավական հիմք հանդիսանալու է սույն 2019 թվականի Կառավարության «Հայաստանի Հանրապետության տարեկան պետական բյուջեով նախատեսված հատկացումների հաշվին բնակարանների գնման վկայագրերի տրամադրման միջոցով բնակարանային ապահովման ծրագրի մասին» N 1666-Ն որոշումը, որով սահմանված ընթացակարգով էլ Պետական գույքի կառավարման կոմիտեն պարտավորվելու է կնքել շահառուի հետ նվիրատվության պայմանագիր։

Միաժամանակ, իրավական որոշակիության ապահովման համար սահմանվել է ընտանիքի կազմի հստակ չափանիշներ:

Միաժամանակ, հաշվի առնելով, որ ծրագիրը բավականի վարչարարությամբ է հագեցված, և շահառուները ստիպված են լինում պարբերաբար դիմել մի քանի մարմիններ, ներկայացնել տարբեր փաստաթղթեր, լրացուցիչ բարդություններ է ստեղծված վերջիններիս համար, ուստի մի շարք փոփոխություններ են կատարվել, որոնք հնարավորինս կհեշտացնեն ծրագրի իրականացումը։

1. **Իրավական ակտի նախագիծը մշակող պատասխանատու մարմինը.**

Կառավարության որոշման նախագիծը մշակվել է ՏԿԵՆ Միգրացիոն ծառայության կողմից։

**4. Տեղեկություն այն աղբյուրների մասին, որոնցից օգտվել են հարցը կարգավորելիս, նորմատիվ իրավական ակտերի դեպքում՝ նորմատիվ բնույթի հիմնավորվածությունը.**

Նախագծի մշակման ձևական իրավական աղբյուր է հանդիսանում «Նորմատիվ իրավական ակտերի մասին» օրենքը։

«Նորմատիվ իրավական ակտերի մասին» օրենքի 34-րդ հոդվածի 2-րդ մասի համաձայն՝ նորմատիվ իրավական ակտում փոփոխություն կամ լրացում կարող է կատարվել միայն նույն տեսակի և բնույթի նորմատիվ իրավական ակտով:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ՆՈՅԵՄԲԵՐԻ 21-Ի ԹԻՎ N 1666-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԼՐԱՑՈՒՑԻՉ ՖԻՆԱՆՍԱԿԱՆ ՄԻՋՈՑՆԵՐԻ ՊԱՀԱՆՋԻ ԱՆՀՐԱԺԵՇՏՈՒԹՅԱՆ, ԻՆՉՊԵՍ ՆԱԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐՈՒՄ ԵՎ ԾԱԽՍԵՐՈՒՄ ՍՊԱՍՎԵԼԻՔ ՓՈՓՈԽՈՒԹՅՈՒՆՆԵՐԻ ՄԱՍԻՆ**

«Հայաստանի Հանրապետության կառավարության 2019 թվականի նոյեմբերի 21-ի թիվ N 1666-Ն որոշման մեջ փոփոխություններ և լրացումներ կատարելու մասին» Կառավարության որոշման նախագծի կապակցությամբ ՀՀ պետական բյուջեից լրացուցիչ ֆինանսավորում չի պահանջվում։